Lugredery gekap ná hond in bagasiekas vrekEen van Maggie Gremminger se twiets oor die voorval. Foto: Twitter ŉ Amerikaanse gesin is gebroke nadat hul tien maande oue hond dood is toe ŉ lugwaardin daarop aangedring het dat die hond in die oorhoofse bagasiekas van die vliegtuig geplaas moet word. BBC berig die voorval het Maandag op ŉ United Airlines vlug van Houston na New York gebeur. Dié vlug is ongeveer drie en ŉ half uur lank. Die eienaar van die hond het saam met haar kinders en die hond na New York gevlieg. Volgens mediaberigte was die hond, ŉ Franse bulhond, in ŉ lugredery-goedgekeurde troeteldier-drasak op die vliegtuig gebring. Die vrou wou die drasak onder haar sitplek bêre, maar die lugwaardin het daarop aangedring dat die sak in die oorhoofse bagasiekas geplaas word. Toe die eienaar van die hond die bagasiekas oopmaak nadat die vliegtuig geland het, was haar hond dood. Dié skokvoorval het aan die lig gekom nadat een van die ander passasiers, Maggie Gremminger, besonderhede daaroor op Twitter gedeel het. “[Die hond se eienaar] het net in die vliegtuig se paadjie op die vloer gesit en huil. Al die passasiers om haar was heeltemal geskok,” het Gremminger getwiet. “Ek is gewalg en getraumatiseerd. Troeteldiere is familie. Hoe kan ŉ opgeleide lugwaardin ŉ passasier opdrag gee om haar hond in daardie kas te sit? Dit was haar werk om die vliegtuig en sy reëls en beperkinge te verstaan.” Die voorval het wyd opslae veroorsaak en verskeie internasionale nuusagentskappe het daaroor berig. Talle mense het ook op sosiale media uitgevaar en die lugredery skerp gekritiseer. Sommige mense het selfs vir Gremminger beskuldig en haar gevra hoekom sy niks gedoen het om die lugwaardin te keer nie. The Guardian berig Maggie Schmerin, ŉ woordvoerder vir United Airlines, het die voorval as “tragies” bestempel en gesê troeteldiere moet nooit in die oorhoofse bagasiebak geplaas word nie. Volgens die nuusagentskap het die lugredery die gesin vir hul vliegkaartjies vergoed en het United Airlines onderneem om die voorval te ondersoek. Dit is nie die eerste keer dat United Airlines gekritiseer word vir sy behandeling van diere nie. Verlede jaar is die lugredery gedagvaar deur die eienaars van ŉ haas wat op een van die lugredery se vlugte gevrek het.